CELEX: 32015R2252
Language: lt
Date: 2015-09-30 00:00:00
Title: 2015 m. rugsėjo 30 d. Komisijos deleguotasis reglamentas (ES) 2015/2252, kuriuo iš dalies keičiamos Deleguotojo reglamento (ES) 2015/288 nuostatos dėl Europos jūrų reikalų ir žuvininkystės fondo paramos paraiškų nepriimtinumo laikotarpio

5.12.2015   
            
            
               LT
            
            
               Europos Sąjungos oficialusis leidinys
            
            
               L 321/2
            
         KOMISIJOS DELEGUOTASIS REGLAMENTAS (ES) 2015/2252
   2015 m. rugsėjo 30 d.
   kuriuo iš dalies keičiamos Deleguotojo reglamento (ES) 2015/288 nuostatos dėl Europos jūrų reikalų ir žuvininkystės fondo paramos paraiškų nepriimtinumo laikotarpio
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 508/2014 dėl Europos jūrų reikalų ir žuvininkystės fondo ir kuriuo panaikinami Tarybos reglamentai (EB) Nr. 2328/2003, (EB) Nr. 861/2006, (EB) Nr. 1198/2006 bei (EB) Nr. 791/2007 ir Europos Parlamento ir Tarybos reglamentas (ES) Nr. 1255/2011 (1), ypač į jo 10 straipsnio 4 dalį,
   kadangi:
   
               (1)
            
            
               siekiant įgyvendinti bendros žuvininkystės politikos (toliau – BŽP) tikslus ir apsaugoti Sąjungos ir jos mokesčių mokėtojų finansinius interesus, veiklos vykdytojai, kurie per tam tikrą laikotarpį iki finansinės paramos paraiškos pateikimo padarė sunkių pažeidimų, nusikaltimų arba sukčiavo, kaip nustatyta Reglamento (ES) Nr. 508/2014 10 straipsnyje, Europos jūrų reikalų ir žuvininkystės fondo (toliau – EJRŽF) finansinės paramos neturėtų gauti;
            
         
               (2)
            
            
               remiantis Reglamento (ES) Nr. 508/2014 10 straipsnio 1 ir 3 dalimis, veiklos vykdytojų pateiktos tam tikros EJRŽF paramos paraiškos nustatytu laikotarpiu laikytinos nepriimtinomis. Tokios paraiškos laikomos, inter alia, nepriimtinomis, jeigu paraiška pagal to reglamento V antraštinės dalies II skyrių buvo pateikta dėl tvariam akvakultūros plėtojimui skirtos paramos ir kompetentingos institucijos nustatė, kad atitinkamas veiklos vykdytojas padarė kurį nors iš Europos Parlamento ir Tarybos direktyvos 2008/99/EB (2) 3 ir 4 straipsniuose nurodytų nusikaltimų aplinkai. Pagal Reglamento (ES) Nr. 508/2014 10 straipsnio 4 dalies a ir b punktus paraiškų nepriimtinumo laikotarpį ir to laikotarpio pradžios arba pabaigos datas turi nustatyti Komisija priimdama deleguotąjį aktą;
            
         
               (3)
            
            
               Komisijos deleguotuoju reglamentu (ES) Nr. 2015/288 (3) nustatomas paraiškų, kurias pateikė veiklos vykdytojai, įvykdę vieną ar daugiau Reglamento (ES) Nr. 508/2014 10 straipsnio 1 dalies a ir b punktuose ir 3 dalyje nurodytų veiksmų, nepriimtinumo laikotarpis ir atitinkamos to laikotarpio pradžios arba pabaigos datos;
               remiantis Reglamento (ES) Nr. 508/2014 10 straipsnio 1 dalies d punktu taip pat būtina nustatyti taisykles, pagal kurias apskaičiuojama to reglamento V antraštinės dalies II skyriumi grindžiamų paramos paraiškų nepriimtinumo laikotarpio trukmė ir nustatomos atitinkamos jo pradžios arba pabaigos datos. Tai, kad tos paraiškos bus laikomos nepriimtinomis, turėtų padėti užtikrinti didesnę atitiktį galiojantiems aplinkos apsaugos srities teisės aktams;
            
         
               (4)
            
            
               Direktyvoje 2008/99/EB nustatomos su baudžiamąja teise susijusios priemonės, kuriomis siekiama veiksmingiau saugoti aplinką. Tos direktyvos 3 straipsnyje nurodyta įvairių rūšių veika, už kurią turi būti baudžiama kaip už nusikalstamą veiką, jei ji yra neteisėta, kaip apibrėžta toje direktyvoje, ir padaryta tyčia arba bent dėl didelio neatsargumo. Pagal tos direktyvos 4 straipsnį valstybės narės turi užtikrinti, kad už 3 straipsnyje nurodytos tyčinės veikos kurstymą, pagalbą ir bendrininkavimą ją vykdant, būtų baudžiama kaip už nusikalstamą veiką;
            
         
               (5)
            
            
               siekiant užtikrinti proporcingumą, tais atvejais, kai veiklos vykdytojas nusikaltimą padarė dėl didelio neatsargumo, ir tais atvejais, kai veiklos vykdytojas nusikaltimą padarė tyčia, turėtų būti taikomi skirtingos trukmės paraiškų nepriimtinumo laikotarpiai. Dėl tos pačios priežasties taip pat tikslinga nustatyti taisykles, pagal kurias apskaičiuojant paraiškų nepriimtinumo laikotarpį būtų atsižvelgiama į sunkinančias ir lengvinančias aplinkybes;
            
         
               (6)
            
            
               siekiant užtikrinti proporcingumą, nusikaltimų, kurie buvo vykdomi ilgiau negu vienerius metus, atveju, paraiškų nepriimtinumo laikotarpiai turėtų būti ilgesni;
            
         
               (7)
            
            
               pagal Reglamento (ES) Nr. 508/2014 10 straipsnio 1 dalies d punktą, jeigu kompetentinga institucija nustatė, kad veiklos vykdytojas padarė kurį nors iš Direktyvos 2008/99/EB 3 ir 4 straipsniuose nurodytų nusikaltimų, EJRŽF paramos paraiška, kurią veiklos vykdytojas pateikė pagal to reglamento V antraštinės dalies II skyrių, turi būti laikoma nepriimtina bent vienerius metus. Kadangi Reglamentas (ES) Nr. 508/2014 taikomas nuo 2014 m. sausio 1 d., apskaičiuojant paraiškų nepriimtinumo laikotarpį reikėtų atsižvelgti tik į nusikaltimus, padarytus nuo 2013 m. sausio 1 d.;
            
         
               (8)
            
            
               siekiant užtikrinti veiksmingą aplinkos apsaugą, jeigu veiklos vykdytojo paraiška yra nepriimtina dėl Direktyvos 2008/99/EB 3 ir 4 straipsniuose nurodytų nusikaltimų aplinkai, visos to veiklos vykdytojo paraiškos, pateiktos pagal Reglamento (ES) Nr. 508/2014 V antraštinės dalies II skyrių, turėtų būti laikomos nepriimtinomis. Siekiant užtikrinti proporcingumą, tikslinga nustatyti paraiškų nepriimtinumo laikotarpio peržiūros taisykles, taikytinas tais atvejais, kai veiklos vykdytojas tuo laikotarpiu padaro kitų nusikaltimų. Dėl tos pačios priežasties taip pat tikslinga nustatyti, kad pakartotinio nusikaltimo atveju paraiškų nepriimtinumo laikotarpiai būtų ilgesni;
            
         
               (9)
            
            
               todėl Deleguotąjį reglamentą (ES) 2015/288 reikėtų atitinkamai iš dalies pakeisti;
            
         
               (10)
            
            
               siekiant sudaryti sąlygas nedelsiant taikyti šiame reglamente numatytas priemones ir atsižvelgiant į tai, kad svarbu nuo programavimo laikotarpio pradžios visų valstybių narių veiklos vykdytojams užtikrinti suderintas ir vienodas sąlygas, šis reglamentas turėtų įsigalioti kitą dieną po jo paskelbimo ir būti taikomas nuo pirmos išlaidų tinkamumo finansuoti EJRŽF lėšomis laikotarpio dienos, t. y. 2014 m. sausio 1 d.,
            
         PRIĖMĖ ŠĮ REGLAMENTĄ:
   1 straipsnis
   Deleguotasis reglamentas (ES) Nr. 2015/288 iš dalies keičiamas taip:
   
               1)
            
            
               1 straipsnis pakeičiamas taip:
               „1 straipsnis
               Dalykas ir taikymo sritis
               Šis reglamentas taikomas Europos jūrų reikalų ir žuvininkystės fondo (toliau – EJRŽF) paramos paraiškoms; juo nustatomas laikotarpis, kuriuo tokios paraiškos, kurias pateikė veiklos vykdytojai, įvykdę bet kurį Reglamento (ES) Nr. 508/2014 10 straipsnio 1 dalies a, b ir d punktuose arba to reglamento 10 straipsnio 3 dalyje nurodytą veiksmą, yra laikomos nepriimtinomis (toliau – paraiškų nepriimtinumo laikotarpis).“;
            
         
               2)
            
            
               įterpiamas 4a straipsnis:
               „4a straipsnis
               Paraiškų, kurias teikia nusikaltimus aplinkai padarę veiklos vykdytojai, nepriimtinumas
               1.   Jeigu pirmame oficialiame kompetentingos institucijos sprendime nustatoma, kad veiklos vykdytojas padarė vieną iš Europos Parlamento ir Tarybos direktyvos 2008/99/EB 3 straipsnyje nurodytų nusikaltimų (4), to veiklos vykdytojo pagal Reglamento (ES) Nr. 508/2014 V antraštinės dalies II skyrių pateiktos EJRŽF paramos paraiškos yra laikomos nepriimtinomis:
               
                           a)
                        
                        
                           12 mėnesių laikotarpiu, jeigu nusikaltimas padarytas dėl didelio neatsargumo, arba
                        
                     
                           b)
                        
                        
                           24 mėnesių laikotarpiu, jeigu nusikaltimas padarytas tyčia.
                        
                     2.   Jeigu pirmame oficialiame kompetentingos institucijos sprendime nustatoma, kad veiklos vykdytojas padarė vieną iš Direktyvos 2008/99/EB 4 straipsnyje nurodytų nusikaltimų, to veiklos vykdytojo pagal Reglamento (ES) Nr. 508/2014 V antraštinės dalies II skyrių pateiktos EJRŽF paramos paraiškos yra laikomos nepriimtinomis 24 mėnesių laikotarpiu.
               3.   Paraiškų nepriimtinumo laikotarpis pailginamas 6 mėnesiais, jeigu 1 arba 2 dalyse nurodytame sprendime kompetentinga institucija:
               
                           a)
                        
                        
                           aiškiai konstatavo sunkinančių aplinkybių buvimo faktą arba
                        
                     
                           b)
                        
                        
                           nustatė, kad veiklos vykdytojo padaryto nusikaltimo trukmė viršijo vienerius metus.
                        
                     4.   Jeigu paraiškų nepriimtinumo laikotarpis trunka iš viso bent 12 mėnesių ir jeigu kompetentinga institucija 1 arba 2 dalyse nurodytame sprendime aiškiai konstatavo lengvinančių aplinkybių buvimo faktą, tas laikotarpis sutrumpinamas 6 mėnesiais.
               5.   Paraiškų nepriimtinumo laikotarpio pradžios data laikoma diena, kurią kompetentinga institucija priima pirmą oficialų sprendimą, kuriuo nustatoma, kad įvykdytas vienas ar daugiau Direktyvos 2008/99/EB 3 ir 4 straipsniuose nurodytų nusikaltimų.
               6.   Apskaičiuojant paraiškų nepriimtinumo laikotarpį atsižvelgiama tik į sprendimus, kuriuose nurodomi nuo 2013 m. sausio 1 d. padaryti nusikaltimai, dėl kurių nuo tos dienos priimtas pirmesnėje pastraipoje nurodytas sprendimas.
               7.   Jeigu veiklos vykdytojo paraiška yra nepriimtina pagal 1 ir 2 dalis, visos to veiklos vykdytojo paraiškos, pateiktos pagal Reglamento (ES) Nr. 508/2014 V antraštinės dalies II skyrių, laikomos nepriimtinomis.
               
                  (4)  2008 m. lapkričio 19 d. Europos Parlamento ir Tarybos direktyva 2008/99/EB dėl aplinkos apsaugos pagal baudžiamąją teisę (OL L 328, 2008 12 6, p. 28).“;"
						
            
         
               3)
            
            
               9 straipsnis iš dalies keičiamas taip:
               
                           a)
                        
                        
                           įrašomi d ir e punktai:
                           
                                       „d)
                                    
                                    
                                       pratęsiamas toliau nurodytais laikotarpiais už kiekvieną papildomą Direktyvos 2008/99/EB 3 straipsnyje nurodytą nusikaltimą, kurį veiklos vykdytojas padarė paraiškų nepriimtinumo laikotarpiu:
                                       
                                                   i)
                                                
                                                
                                                   12 mėnesių, jeigu papildomas nusikaltimas padarytas dėl didelio neatsargumo;
                                                
                                             
                                                   ii)
                                                
                                                
                                                   24 mėnesių, jeigu papildomas nusikaltimas padarytas tyčia;
                                                
                                             
                                 
                                       e)
                                    
                                    
                                       pratęsiamas 24 mėnesiais už kiekvieną papildomą Direktyvos 2008/99/EB 4 straipsnyje nurodytą nusikaltimą, kurį veiklos vykdytojas padarė paraiškų nepriimtinumo laikotarpiu.“;
                                    
                                 
                     
                           b)
                        
                        
                           įrašoma ši pastraipa:
                           „Jeigu pirmos pastraipos d arba e punktuose nurodytas papildomas nusikaltimas yra tokio paties pobūdžio nusikaltimas aplinkai kaip tas, dėl kurio nustatytas paraiškų nepriimtinumo laikotarpis arba dėl kurio jis jau buvo peržiūrėtas, d ir e punktuose numatytas paraiškų nepriimtinumo laikotarpio pratęsimo laikotarpis, nustatytas dėl to nusikaltimo, yra pailginamas dar šešiais mėnesiais.“
                        
                     
         2 straipsnis
   Įsigaliojimas
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. rugsėjo 30 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 149, 2014 5 20, p. 1.
   
      (2)  2008 m. lapkričio 19 d. Europos Parlamento ir Tarybos direktyva 2008/99/EB dėl aplinkos apsaugos pagal baudžiamąją teisę (OL L 328, 2008 12 6, p. 28).
   
      (3)  2014 m. gruodžio 17 d. Komisijos deleguotasis reglamentas (ES) 2015/288, kuriuo Europos Parlamento ir Tarybos reglamentas (ES) Nr. 508/2014 dėl Europos jūrų reikalų ir žuvininkystės fondo papildomas nuostatomis dėl paraiškų nepriimtinumo laikotarpio ir datų (OL L 51, 2015 2 24, p. 1).